Ved at flytte sin kutter til Løkken sparer Benny Larsen de fire timers sejlads hver vej.

Indtil nu har der kun været én fiskerkutter tilbage i Løkken som fisker direkte fra stranden, men onsdag blev det antal fordoblet, da en fisker besluttede at flyttede sin kutter fra havnen i Hirtshals til stranden ved Løkken. - Det er en glædens dag, at vi får en fisker mere her til Løkken, siger Henrik Nielsen, der er formanden for Løkken Fiskeriforening. Formanden kan næsten ikke være i sig selv. Pludselig er hans kutter ikke den eneste der fisker fra stranden i Løkken. Onsdag blev FN 111 ”Tenna” for første gang trukket op på stranden. - Vi har fisket meget i det område her. Fisketrykket det er ikke så stort her, så her vil vi gerne være, siger fisker Benny Larsen fra kutteren ”Tenna”. Se hele inslaget herunder: Sparer masser af tid Den nye kutter lander på et tørt sted. De sidste år er den ene kutter efter den anden forsvundet fra stranden. - Det har været stærkt dalende. Vi er faktisk gået fra fire til en kutter på tre år, siger Henrik Nielsen. Ved at flytte sin kutter til Løkken sparer Benny Larsen de fire timers sejlads hver vej, det tager at sejle fra Hirtshals og ned til de fiskepladser, han gerne vil fiske på. Derudover er det nemt, at komme til kutteren, når den står på stranden, og det får han allerede brug for. En bolt har vist sig at være utæt efter ombygningen, men den kan skiftes med det samme. - Det er jo nemt at gå til båden, så man kan få det lavet i stedet for at skulle på bedding. Det er fantastisk, at man selv kan ordne det, siger fisker Benny Larsen fra kutteren ”Tenna”. Endnu en kommer til Fiskeriforeningen har dog en nyhed mere i ærmet. En fisker fra Thorup Strand har besluttet sig for, at han også vil flytte sin kutter til stranden ved Løkken, så det samlede antal af kuttere bliver tredoblet. - Det er helt vildt. Vi kan ikke få armene ned her i Løkken. Det er helt vildt godt. Det er som nogen har skrevet på de sociale medier - nu har vi sgu fået knækket kurven, siger Henrik Nielsen. Det har kostet en kvart million at forstærke kutteren ”Tenna”, så den kan tåle at blive trukket op på stranden, heraf er halvdelen blevet givet i støtte af foreningen Fiskerilag Nord.